**Μάθηση μέσω Σχεδιασμού**

Ανάπτυξη του «Εργαλείου Σχεδιασμού Προγράμματος Μαθημάτων «Placemat»»

Σχεδιάστε μερικές δραστηριότητες για ένα οικείο θέμα ακολουθώντας τον οδηγό & χρησιμοποιώντας μία ομάδα γνωσιακών διαδικασιών, όπως προτείνεται παρακάτω.

|  |
| --- |
| **Βιώνοντας – το γνωστό**  Οι φοιτητές/φοιτήτριες συνεισφέρουν στη μαθησιακή διαδικασία οπτικές, αντικείμενα, ιδέες και τρόπους επικοινωνίας που τους είναι οικεία, και αναστοχάζονται πάνω στις δικές τους εμπειρίες και ενδιαφέροντα.  Οι καθηγητές αξιοποιούν την πρότερη γνώση και εμπειρία, το κοινωνικό υπόβαθρο, τα προσωπικά ενδιαφέροντα, τα συγκεκριμένα βιώματα, τα ατομικά κίνητρα, τη ζωή των ίδιων των φοιτητών/τριών, όπως και καθημερινές και οικείες καταστάσεις. |
| Ειδικότεροι μαθησιακοί στόχοι[[1]](#footnote-1): Οι φοιτητές/τριες να εντοπίσουν τις κύριες συνθήκες που καθορίζουν τη μαθησιακή διαδικασία της διερευνητικής μάθησης.  Να καταλάβουν το σκεπτικό και τη λογική της διαδικασίας της διερευνητικής μάθησης.  Ενέργειες/δραστηριότητες[[2]](#footnote-2):  Ζητώ από τις φοιτήτριες να ανακαλέσουν μία στιγμή από την πορεία τους ως μαθήτριες ή φοιτήτριες που θεωρούν ότι έμαθαν εύκολα και γρήγορα κάτι καινούριο και μάλιστα έμεινε για πάντα χαραγμένο στη μνήμη τους. Ποιες ακριβώς ήταν οι συνθήκες μέσα στις οποίες το έμαθαν; |
| **Βιώνοντας – Το νέο**  Οι φοιτητές/φοιτήτριες γνωρίζουν νέες καταστάσεις ή πληροφορίες, παρατηρώντας ή συμμετέχοντας σε κάτι νέο ή άγνωστο.  Οι καθηγητές φέρνουν σε επαφή τους/τις φοιτητές/φοιτήτριες με νέες εμπειρίες – είτε πραγματικές (εκδρομές, προσκεκλημένοι ομιλητές), είτε εικονικές (κείμενα, εικόνες, πληροφορίες). Το νέο, για να έχει νόημα από την οπτική των φοιτητών/τριών, μπορεί να περιέχει και οικεία στοιχεία. |
| Ειδικότεροι μαθησιακοί στόχοι:  Να δουν παραδείγματα υλοποίησης της διερευνητικής μάθησης μέσα στην τάξη και να κατανοήσουν καλύτερα την υλοποίησή της.  Ενέργειες/δραστηριότητες:  Γνωριμία με το Σχέδιο Εργασίας «Αναζητώντας τη Λενιώ», το οποίο υποστηρίζεται από ηλεκτρονική εφαρμογή Android. Είναι μία ιδιαίτερη εφαρμογή της μεθόδου της διερευνητικής μάθησης για να αποκτήσουν ιστορικές γνώσεις σχετικά με το Ολοκαύτωμα του Αρκαδίου. Θα είναι κάτι νέο για τις φοιτήτριες ως παράδειγμα και ως εμπειρία. |
| **Εννοιολογώντας – με ορολογία**  Οι φοιτητές/φοιτήτριες ομαδοποιούν τα πράγματα σε κατηγορίες, εφαρμόζουν κριτήρια ταξινόμησης και ορίζουν τις έννοιες.  Οι καθηγητές υποβοηθούν τους/τις φοιτητές/φοιτήτριες:   1. Να συνδέσουν ομοειδή πράγματα. 2. Να εντοπίσουν νέες έννοιες/ιδέες/θεματικές, όπως αφηρημένους, γενικούς όρους, συμβάσεις, γνωρίσματα, δομές, ορισμούς και κανόνες. Η ονοματοδοσία είναι το πρώτο βήμα προς την κατανόηση. | |
| Ειδικότεροι μαθησιακοί στόχοι:   1. Οι φοιτήτριες να συνδέσουν τις συνθήκες που αναγνώρισαν στη δική τους εμπειρία με τις συνθήκες που αναγνώρισαν στο παράδειγμα «Αναζητώντας τη Λενιώ». 2. Να προχωρήσουν στο να ονομάσουν τις συνθήκες που πρέπει να πληρούνται στη διερευνητική μάθηση (αυτενέργεια, εργασία πεδίου, παρατήρηση, καταγραφή, παρουσίαση, χρήση ηλεκτρονικών πόρων, κ.λπ.).   Ενέργειες/δραστηριότητες:  Όπως περιγράφεται παραπάνω, οι φοιτήτριες πρώτα θα συγκρίνουν την ανάμνηση της εμπειρίας που περιέγραψαν με την εμπειρία που είχαν στο παράδειγμα «Αναζητώντας τη Λενιώ» και μετά με την υποστήριξή μου και χρησιμοποιώντας έντυπες πηγές να προχωρήσουν σε ονοματοδοσία των κύριων συνθηκών της διαδικασίας της διερευνητικής μάθησης. | |
| **Εννοιολογώντας – Με θεωρία**  Οι φοιτητές/φοιτήτριες κάνουν γενικεύσεις συνδέοντας έννοιες και αναπτύσσοντας θεωρίες.  Οι καθηγητές υποβοηθούν τους/τις φοιτητές/φοιτήτριες να συνδέσουν διαφορετικούς τύπους πραγμάτων, γενικεύοντας και συνθέτοντας έννοιες, συνδέοντάς τες μεταξύ τους, κατανοώντας πώς συνεισφέρουν στο σύνολο, γενικεύοντας αιτιώδεις σχέσεις. Π.χ. Μπορούν ν’ απαντήσουν στην ερώτηση «τι θα γινόταν εάν…;» | |
| Ειδικότεροι μαθησιακοί στόχοι:  Οι φοιτήτριες να διατυπώσουν μία γενικότερη θεωρία για τη χρήση της διερευνητικής μάθησης στην προσχολική εκπαίδευση και να εντοπίσουν τα σημεία προσοχής – τι χρειάζεται να προσέξει ο/η εκπαιδευτικός ώστε η οργάνωση της διερευνητικής μάθησης να είναι επιτυχής;  Ενέργειες/δραστηριότητες:  Οι φοιτήτριες καλούνται να αναλογιστούν τι ακριβώς είναι που κάνει τη μάθηση μέσω διερεύνησης αποτελεσματική. Τι θα γινόταν εάν προσπαθούσαν να υλοποιήσουν το παράδειγμα «Αναζητώντας τη Λενιώ» στην τάξη τους; | |

|  |
| --- |
| **Αναλύοντας – λειτουργικά**  Οι φοιτητές/φοιτήτριες αναλύουν τις λογικές συνδέσεις, τις αιτιώδεις σχέσεις, τη δομή και τη λειτουργία.  Οι καθηγητές υποβοηθούν τους/τις φοιτητές/τριες να εξετάσουν τη λειτουργία ή το σκεπτικό της γνώσης, της πράξης, ενός αντικειμένου ή νοήματος και να αναρωτηθούν: Ποιος ο λόγος της ύπαρξής του; Πώς λειτουργεί; Ποια είναι η δομή, η λειτουργία και οι διασυνδέσεις του; Ποια τα αίτια και τα αποτελέσματά του; |
| Ειδικότεροι μαθησιακοί στόχοι:  Οι φοιτήτριες αναλύουν το παράδειγμα «Αναζητώντας τη Λενιώ» για να εντοπίσουν τις επιμέρους διαστάσεις του προγράμματος και την εφαρμογή των συνθηκών της διερευνητικής μάθησης στο συγκεκριμένο πρόγραμμα.  Ενέργειες/δραστηριότητες:  Αναλύουμε το παραπάνω παράδειγμα και καταγράφουμε σε χωριστά φύλλα την υλοποίηση των συνθηκών της διερευνητικής μάθησης στο παράδειγμα. Πώς πέτυχε το παράδειγμα την εμπλοκή τους; Πώς προκάλεσε το ενδιαφέρον τους; Πώς ενεργοποίησε την κριτική τους σκέψη; |
| **Αναλύοντας – Κριτικά**  Οι φοιτητές/φοιτήτριες αξιολογούν τις οπτικές, τα συμφέροντα και τα κίνητρα τόσο των ίδιων, όσο και των άλλων ανθρώπων.  Οι καθηγητές υποβοηθούν τους/τις φοιτητές/φοιτήτριες να εξετάσουν κριτικά τους σκοπούς, τις προθέσεις και συμφέροντα μιας γνώσης, πράξης, αντικειμένου ή νοήματος και να αναρωτηθούν: Ποιες είναι οι κοινωνικές και οι περιβαλλοντικές επιπτώσεις του; Ποιος ωφελείται; Ποιος κερδίζει; Ποιος χάνει; |
| Ειδικότεροι μαθησιακοί στόχοι:  Να αξιολογήσουν τις δυνατότητες που προσφέρει η διαδικασία της διερευνητικής μάθησης στην προώθηση της ισοτιμίας μεταξύ των μαθητών.  Ενέργειες/δραστηριότητες:  Οι φοιτήτριες καταγράφουν σε φύλλο αναστοχασμού ποια ή ποιες ήταν οι «μεγάλες ιδέες» που προώθησε το πρόγραμμα «Αναζητώντας τη Λενιώ». Τι συμπεράσματα βγάζουν από την κριτική εξέτασή τους; Ποιες θα ήταν οι κοινωνικές επιπτώσεις του συγκεκριμένου προγράμματος; Ποιος θα ωφεληθεί από αυτό; **Υπάρχει κάποιος που δε θα ωφεληθεί; Τι μπορεί να γίνει για αυτούς που δε θα ωφεληθούν;** |

|  |
| --- |
| **Εφαρμόζοντας – κατάλληλα**  Οι φοιτητές/φοιτήτριες δοκιμάζουν τις γνώσεις τους στον πραγματικό κόσμο ή σε περιβάλλοντα προσομοίωσης, για να διαπιστώσουν αν λειτουργούν με προβλέψιμο τρόπο σε ένα συμβατικό πλαίσιο.  Οι καθηγητές καθοδηγούν τους/τις φοιτητές/φοιτήτριες να κάνουν τα πράγματα με τον σωστό τρόπο, εφαρμόζοντας τη γνώση κατά τον αναμενόμενο, προβλέψιμο, ή συνήθη τρόπο με βάση όσα έχουν διδαχθεί. Αφορά τον μετασχηματισμό των φοιτητών και προϋποθέτει ότι οι φοιτητές/φοιτήτριες έχουν ευκαιρίες να επιδείξουν κατανόηση και μάθηση. |
| Ειδικότεροι μαθησιακοί στόχοι: Οι φοιτήτριες να εφαρμόσουν όσα έμαθαν για να σχεδιάσουν τις δικές τους δραστηριότητες διερευνητικής μάθησης.  Ενέργειες/δραστηριότητες:  Οι φοιτήτριες σχεδιάζουν συμπληρωματικές δραστηριότητες για το πρόγραμμα «Αναζητώντας τη Λενιώ». |
| **Εφαρμόζοντας – Δημιουργικά**  Οι φοιτητές/φοιτήτριες κάνουν μια πρωτότυπη και δημιουργική παρέμβαση εκφράζοντας ρητά τις δικές τους απόψεις ή μεταφέροντας τις γνώσεις σε διαφορετικό πλαίσιο.  Οι καθηγητές ενθαρρύνουν τους/τις φοιτητές/φοιτήτριες να κάνουν πράγματα με ενδιαφέροντες τρόπους χρησιμοποιώντας γνώσεις και ικανότητες που αποσπάστηκαν από ένα πλαίσιο και προσαρμόζοντάς τες σε ένα διαφορετικό πλαίσιο – αποσπώντας κάτι από το οικείο πλαίσιο και αξιοποιώντας το κάπου αλλού. |
| Ειδικότεροι μαθησιακοί στόχοι:  Οι φοιτήτριες να δημιουργήσουν το δικό τους εκπαιδευτικό πρόγραμμα χρησιμοποιώντας την μεθοδολογική προσέγγιση της διερευνητικής μάθησης.  Ενέργειες/δραστηριότητες:  Οι φοιτήτριες μπορούν να επιλέξουν το δικό τους θέμα και να σχεδιάσουν το δικό τους εκπαιδευτικό πρόγραμμα διερευνητικής μάθησης. |

Πηγή: Kalantzis, M., Cope, B., Στελλάκης, Ν., Αρβανίτη, Ε. (2019). *Γραμματισμοί: Μια παιδαγωγική διαφοροποιημένου σχεδιασμού και πολυτροπικών νοηματοδοτήσεων*. Αθήνα: Κριτική, σελίδες 99-101.

Βλ. και: Kalantzis, M. & Cope, B. (2013). *Νέα Μάθηση. Βασικές αρχές για την επιστήμη της εκπαίδευσης*. Αθήνα: Κριτική.

Εικόνα που περιέχει κείμενο, στιγμιότυπο οθόνης, γραμματοσειρά, Μπελ ηλεκτρίκ

Περιγραφή που δημιουργήθηκε αυτόματαΜη εμπορική χρήση στα πλαίσια του Σεμιναρίου του ΚΕΔΙΜΑ-ΕΛΜΕΠΑ: Σύγχρονα μοντέλα διδασκαλίας – Καινοτόμες ακαδημαϊκές πρακτικές.

1. Εδώ μπορείτε να γράψετε τους επιμέρους μαθησιακούς στόχους της θεματικής που θα διδάξετε ή των ενεργειών/δραστηριοτήτων στις οποίες θα αναφερθείτε αμέσως παρακάτω. [↑](#footnote-ref-1)
2. Εδώ περιγράφετε τις μαθησιακές δραστηριότητες τις οποίες προγραμματίζετε πάνω στο συγκεκριμένο θέμα (π.χ. διάλεξη, συζήτηση σε ομάδες, άσκηση, δημοσκόπηση, επιτόπια αυτοψία, κ.λπ.) [↑](#footnote-ref-2)